REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/211-22

22. januar 2023. godine

B e o g r a d

**Z A P I S N I K**

**SA DRUGE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 22. DECEMBRA 2022. GODINE**

Sednica je počela u 15,00 časova.

Sednicom je predsedavao predsednik Odbora dr Muamer Bačevac.

Sednici su prisustvovali: Sandra Joković, dr Anna Oreg, Vesna Nedović, Miloratka Bojović, prof. dr Dragoljub Acković, Branimir Jovanović, dr Nada Macura, prof. dr Zoran Radojičić, Nataša Tasić Knežević i Andrijana Vasić, članovi Odbora

Sednici nisu prisustvovali članovi Odbora: Zoltan Dani, Marija Lukić, Srđan Milivojević, Jelisaveta Veljković, doc. dr Biljana Đorđević i Šaip Kamberi.

Sednici je prisustvovao: Momčilo Vuksanović, zamenik člana Odbora.

Sednici su prisustvovali: mr Zoran Pašalić, zaštitnik građana, Brankica Janković, poverenica za zaštitu ravnopravnosti i Jelena Stojanović, zamenica zaštitnika građana.

U skladu sa članom 72. stav 2. Poslovnika Narodne skupštine ova sednica je sazvana u roku kraćem od roka predviđenog Poslovnikom, kako bi Odbor blagovremeno razmotrio izveštaje nezavisnih državnih organa.

Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

- Usvajanje zapisnika Prve sednice Odbora,

1. Razmatranje Redovnog godišnjeg izveštaja Zaštitnika građana za 2021. godinu (02-463/22 od 15. marta 2022. godine),

2. Razmatranje Redovnog godišnjeg izveštaja Poverenika za zaštitu ravnopravnosti za 2021. godinu (02-461/22 od 15. marta 2022. godine).

Odbor je PRIHVATIO predloženi Dnevni red.

Pre prelaska na rad po utvrđenom Dnevnom redu Odbor je usvojio zapisnik Prve sednice Odbora.

Predsednik Odbora je podsetio da Odbor razmatra izveštaj nezavisnih državnih organa, u skladu sa članom 238. Poslovnika Narodne skupštine i da podnosi Izveštaj Narodnoj skupštini, sa Predlogom zaključka, odnosno preporukama i merama za unapređenje stanja u tim oblastima. Narodna skupština razmatra izveštaj nezavisnog državnog organa, i izveštaj nadležnog odbora, s predlogom zaključka.

**PRVA TAČKA DNEVNOG REDA:** Razmatranje Redovnog godišnjeg izveštaja Zaštitnika građana za 2021. godinu (02-463/22 od 15. marta 2022. godine)

**Mr Zoran Pašalić,** zaštitnik građana, naveo je da je prošle godine donet novi Zakon o zaštitniku građana, koji daje veća ovlašćenja Zaštitniku građana. Zaštitnik građana je po novom zakonu i nacionalni izvestilac u oblasti trgovine ljudima, kao i nezavisni mehanizam za prava osoba sa invaliditetom. Osvrnuo se i na pitanje potrebe formiranja ombudsmana za prava deteta. Zaštitnik građana smatra da ne bi trebalo formirati instituciju dečjeg ombudsmana, jer bi to značilo nove troškove za Republiku Srbiju i naglasio da je Zaštitnik građana imao izuzetne rezultate u zaštiti dečjih prava. Upoznao je članove Odbora da je Zaštitnik građana uspeo da vrati „A“ status, na narednih pet godina, kojim se označava stepen usaglašenosti rada nastavnih institucija ljudskih prava sa Pariskim principima. Naveo je da je 86% pritužbi rešeno i istakao veću vidljivost institucije Zaštitnika građana u medijima. Upoznao je članove Odbora da je Zaštitnik građana imao veliki broj pritužbi u vezi tri problema, na koje se naši građani, u najvećem procentu, obraćaju sudu u Strazburu, a to su: pravo na suđenje u razumnom roku, neizvršenje sudskih odluka i pravo na pravično suđenje.

Zamenica zaštitnika građana, **Jelena Stojanović** se obratila prisutnima i istakla dve najvažnije stvari koje su obeležile prethodnu godinu. Prva je usvajanje novog Zakona o Zaštitiku građana, koji je usaglašen sa Venecijanskim principima, a druga da su aktivnosti Zaštitnika građana bile prilagođene merama protiv kovida koje su tada bile na snazi, tako da su ove mere uticale kako na sam rad Zaštitnika građana, tako i ono na šta se građani žale. Za instituciju Zaštitnika građana je vrlo bitno potvrđivanje „A“ statusa od strane Globalne asocijacije nacionalnih institucija za ljudska prava, što znači da je rad Zaštitnika građana u potpunosti usaglašen sa Pariskim principima i što omogućava učešće u mnogim regionalnim i međunarodnim savezima i organizacijama iz iste nadležnosti.

Što se tiče statistike, govoreći unazad nekoliko godina, raste broj pritužbi i obraćanja Zaštitniku građana i u izveštajnoj godini taj broj je bio 16.312 obraćanja. Okončano je 87% postupaka pred Zaštitnikom građana. Takođe, postojalo je veliko interesovanje medija za rad Zaštitnika građana i više od 5.500 objava Zaštitnika građana, od kojih se više od jedne trećine odnosilo na prava deteta, nasilje u porodici i ravnopravnost polova.

**Predsednik Odbora** se zahvalio zaštitniku građana i zamenici zaštitnika građana na kvalitetnom i iscrpnom izlaganju. Izneo je svoje zadovoljstvo što novi zakon daje rezultate i što će njegovom primenom biti ojačana institucija Zaštitnika građana kroz finansijsku podršku i mogućnost za zapošljavanje dodatnih kadrova.

U raspravi povodom ove tačke dnevnog reda, članica Odbora **Vesna Nedović** je postavila sledeća pitanja: koje su bile inicijative Zaštitnika građana za suzbijanje nasilja u školama; da li se kontroliše i proverava rad centara za socijalni rad jer smo svedoci ubistvima i maltretiranju dece od strane roditelja koji su izgubili starateljstvo; da li se i kako štiti institucija predsednika Srbije, porodica maloletnog deteta, od strane napada i targetiranja u medijima; da li je Zaštitnik građana reagovao na kršenje ljudskih prava srpskog naroda u južnoj srpskoj pokrajini, na Kosovu i Metohiji.

**Nataša Tasić – Knežević** je postavila pitanje da li Zaštitnik građana može da preduzima mere u vezi nestanka Dejana Pantića na Kosovu i Metohiji.

**Nada Macura** se osvrnula na problem nasilja putem društvenih mreža.

**Zamenica zaštitnika građana** je u svom odgovoru, u vezi nasilja u školama, istakla da je to važna tema za instituciju Zaštitnika građana. U prethodnoj godini je dosta postupaka pokrenuto nakon saznanja za ove događaje iz medija ili od samih roditelja, a tamo gde je bilo nepravilniosti izricali su preporuke. U svakom slučaju su tražili da nadležni organ, pre svega Ministarstvo prosvete i prosvetna inspekcija izvrše nadzor nad stručnim radom škole. Često se dešavalo da škole ne prepoznaju koji su nivoi nasilja, pa to urade tek nakon inspekcijskog nadzora. Takođe, vrlo često roditelji odbijaju da učestvuju u postupcima koje pokreće škola, a učenici koji učine nasilje vrlo često menjaju škole. Opšti zaključak je da je neophodna edukacija i prevencija, koja ne podrazumeva samo školu, nego i roditelje i porodicu i uopšte celo društvo treba da se upozna s tim šta je nasilje, kako se ispoljava, koji su nivoi i kako svi zajedno da utičemo na rešavanje ovog problema. Ove godine će biti objavljen poseban izveštaj Zaštitnika građana koji je rađen upravo na temu nasilja u školama, sa akcentom na nasilje prema posebno ranjivim grupama, a to su deca sa invaliditetom, LGBT populacija, kao i pripadnici nacionalnih manjina, posebno Romi. Rezultati će biti objavljeni početkom 2023. godine. Što se tiče centara za socijalni rad, njihov rad se kontroliše i gde god ima osnova Zaštitnik građana pokreće postupak prema centru i u najvećem broju slučajeva traži se nadzor nad stručnim radom centra koje vrši Ministarstvo za brigu o porodici i demografiju. Takođe, Zaštitnik građana je dobijao i pritužbe od strane radnika centara za socijalni rad u pogledu njihove bezbednosti i nedovoljnog broja zaposlenih i potrebe za stručnim usavršavanjem.

**Mr Zoran Pašalić** je na postavljeno pitanje vezano za nasilje putem društvenih mreža, istakao da je deo njihovog posla da reaguju na natpise na televizijske emisije, ali u posrednom smislu, odnosno prema onima koji su dužni da na takve stvari reguju. Isticano je ne jednom, da je mnogo veći zločin uopšte zloupotrebljavati decu u bilo koju medijsku svrhu sa ciljem medijske eksponiranosti. Najgori slučaj koji se dogodio u poslednje vreme je slučaj koji se desio u okolini Niša. Imali su priliku da razgovaraju sa devojčicom koja je bila žrtva, na njen zahtev. Ona je navela da je više patnje doživela od medija koji su joj se obratili, nego od napadača. Podsetio je i na predsednikovu decu, koja doživljavaju stalne napade i da je njihov posao da deluju aktivnije prema onima koji zaista treba da kontrolišu medijske kuće. Konstatovao je da je saradnja sa medijima nekada lošija, nekada bolja, i da bi po tom pitanju nešto moralo da se uredi. Takođe je naveo da su predložili Vladi jednu izmenu zakona, koja se odnosi na kažnjavanje svake vrste zloupotrebe društvenih mreža i da to bude regulisano u prekršajnom postupku.

Na postavljeno pitanje vezano za reagovanje Zaštitnika građana na kršenje ljudskih prava srpskog naroda u južnoj srpskoj pokrajini na Kosovu i Metohiji, istakao je da je to veliki problem, jer nemaju dobru komunikaciju sa ombudsmanom Kosova i Metohije. Tražili su neformalnu komunikaciju, ali to nije nailazio na potvrdan odgovor. U ovoj situaciji se ne može predvideti u kom će se to pravcu dalje kretati, ali taj odnos između Republike Srbije i Kosova i Metohije, odnosno ombudsmana koji oni imaju kao instituciju, ne može biti odnos ravnopravnih, zaključio je na kraju.

S obrzirom da više nije bilo prijavljenih u raspravi, **predsednik Odbora** je stavio na glasanje:

Predlog zaključka povodom razmatranja Redovnog godišnjeg Izveštaja Zaštitnika građana za 2021. godinu

1. Narodna skupština ocenjuje da je Zaštitnik građana u Redovnom godišnjem izveštaju za 2021. godinu celovito prikazao aktivnosti u izvršavanju svojih nadležnosti u cilju zaštite i unapređenja ljudskih i manjinskih prava i sloboda.

2. Polazeći od ocena Zaštitnika građana u oblasti prava deteta, Narodna skupština preporučuje Vladi da obezbedi adekvatan broj zdravstvenih radnika, stručnih radnika u ustanovama socijalne zaštite i stručnih saradnika u ustanovama obrazovanja i vaspitanja, koji odgovaraju potrebama dece. U cilju prevencije nasilja neophodno je da ustanove obrazovanja preduzimaju aktivnosti radi boljeg prepoznavanja nasilja i zaštite od nasilja, zlostavljanja i zanemarivanja.

3. Narodna skupština ukazuje na potrebu usvajanja Akcionog plana za sprovođenje Nacionalne strategije za sprečavanje i suzbijanje nasilja u porodici i partnerskim odnosima, kao i kontinuiranog sprovođenja mera i aktivnosti posvećenih zaštiti od nasilja na osnovu seksualne orijentacije i rodnog identiteta.

4. Narodna skupština pozdravlja usvajanje Strategije deinstitucionalizacije i razvoja usluga socijalne zaštite u zajednici za period 2022-2026. godine. Potrebno je pojačati napore za unapređenje profesionalne rehabilitacije i podsticanje zapošljavanja osoba sa invaliditetom.

5. Polazeći od nalaza Zaštitnika građana koji se odnose na prava nacionalnih manjina, Narodna skupština poziva Vladu i nadležna ministarstva da preduzmu mere u cilju jačanja kapaciteta lokalnih samouprava radi efikasnijeg ostvarivanja prava na službenu upotrebu jezika i pisama nacionalnih manjina.

6. Narodna skupština poziva Vladu da kontinuirano izveštava Narodnu skupštinu o sprovođenju ovog zaključka.

7. Ovaj zaključak objaviti u „Službenom glasniku Republike Srbijeˮ.

Odbor je prihvatio Predlog zaključka povodom razmatranja Redovnog godišnjeg Izveštaja Zaštitnika građana za 2021. godinu.

Odbor je odlučio da predstavnik Odbora na sednici Narodne skupštine bude predsednik Odbora Muamer Bačevac.

**DRUGA TAČKA DNEVNOG REDA:** Razmatranje Redovnog godišnjeg izveštaja Poverenika za zaštitu ravnopravnosti za 2021. godinu (02-461/22 od 15. marta 2022. godine).

**Brankica Janković** je predstavljajući Izveštaj Poverenika za zaštitu ravnopravnosti za 2021. godinu podsetila da je prošlu godinu obeležila zdravstvena kriza prouzrokovana virusom kovid 19, te da se velik broj prijava odosio na oblast zdravstvene zaštite. Takođe, bio je i velik broj prijava nasilja u porodici i nasilja nad ženama. Žene su i dalje u nepovoljnijem položaju na tržištu rada, kada je reč o zaradama i podeli poslova. Mediji su se bavili ovim pitanjima neretko neprimereno, a posebno su društvene mreže podržavale diskriminatorne sadržaje. To nam ukazuje da treba intenzivnije raditi na prevenciji, doslednom sprovođenju kaznene politike i daljem promovisanju rodne ravnopravnosti.

Tokom 2021. godine 3.200 građana se obratilo Povereniku radi podrške u ostvarivanju različitih prava i usluga. Tokom izveštajne godine doneta je pravosnažna presuda u strateškoj parnici koju je Poverenik pokrenuo protiv poslodavaca zbog otkaza ugovora o radu na osnovu zdravstvenog stanja i invaliditeta zaposlene i postupak je završen u korist Poverenika, tačnije u javnom interesu. U toku je strateška parnica zbog diskriminacije deteta sa invaliditetom i uskraćivanja prava na ličnog pratioca od strane lokalne samouprave i centra za socijalni rad.

Nastavljen je trend postupanja po preporukama i mišljenjima Poverenika i taj procenat u proseku iznosi 88%. Po osnovima diskriminacije najviše pritužbi je bilo po osnovu zdravstvenog stanja, a slede pol, starosno doba, nacionalna pripadnost ili etničko poreklo, invaliditet, bračni i porodični status, članstvo u političkim, sindikalnim i drugim organizacijama, imovno stanje, verska ili politička ubeđenja, seksualna orijentacija itd. U pogledu društvenih odnosa, najviše prijava je bilo u postupku zapošljavanja ili na poslu, a u neznatno manjem broju pred organima javne vlasti.

Uočava se više pritužbi u oblasti javne sfere, javnog informisanja i medija.

Poverenik je Vladi i resornim ministarstvima, kao i lokalnim samoupravama ukazivao na različite probleme i predlagao konkretna rešenja. Svim lokalnim samoupravama je upućena preporuka mera u vezi sa uspostavljanjem i pružanjem usluga ličnog pratioca deci imajući u vidu da deca sa invaliditetom imaju poteškoća vezanih za inkluzivno obrazovanje zbog ograničene usluge ličnog pratioca ili usluga prevoza. Posebnu pažnju je potrebno posvetiti osobama smeštenim u institucije koje su izložene većem riziku od oboljevanja sa ograničenom pomoći koju pruža nedovoljan broj zaposlenih i bez mogućnosti primanja poseta usled epidemije kovid 19, a posebno kada je reč o starijim građanima smeštenim u institucijama što je u velikoj meri uticalo na njihovo zdravlje.

Posebno se osvrnula na zaštitu prava starijih osoba i istakla da je zaštita njihovih prava u vrhu prioriteta. S tim u vezi ukazala je na dva posebna izveštaja Poverenika u 2021. godini - poseban izveštaj o diskrimaciji starijih, kao i i poseban izveštaj o diskrimnaciji dece.

U izveštajnoj godini je usvojen Zakon o izmenama i dopunama Zakona o zabrani diskriminacije kojim je izvršeno usaglašavanje sa pravnim tekovinama Evropske unije. Izmene se odnose i na nadležnost Poverenika, kao i obavezu vođenja evidencije o pravosnažnim sudskim odlukama donetim u postupcima za zaštitu od diskriminacije.

Činjenica je da je tokom zdravstvene krize država pružila pomoć privredi i građanima, čime su ublažene posledice, ali je Poverenik ukazivao na potrebu selektivnih mera koje targetiraju određene grupe kao što su deca, višečlane porodice, žene i neformalno zaposleni.

U vezi preporuka koje bi Odbor trebalo da usvoji, posebno je podsetila na obavezu vođenja evidencija o sudskim presudama i potrebu jačanja kapaciteta Poverenika u vezi obavljanja ovih poslova, te dala inicijativu da to bude jedna od preporuka Odbora.

S obzirom da nije bilo prijavljenih u raspravi, **predsednik Odbora** je stavio na glasanje:

Predlog zaključka

povodom razmatranja Redovnog godišnjeg izveštaja Poverenika za

zaštitu ravnopravnosti za 2021. godinu

1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2021. godinu celovito prikazao aktivnosti u oblasti zaštite od diskriminacije.

2. Narodna skupština konstatuje potrebu daljeg kontinuiranog rada na unapređenju zakonodavnog i strateškog okvira za ostvarivanje ravnopravnosti svih društvenih grupa i jačanju kapaciteta institucija nadležnih za ostvarivanje prava građana. U cilju praćenja stanja u oblasti zaštite od diskriminacije, Narodna skupština ukazuje na potrebu donošenja podzakonskog akta o načinu vođenja evidencije sudova o pravnosnažnim presudama i odlukama donetim u postupcima zbog povrede odredaba kojima se zabranjuje diskriminacija, uz obezbeđivanje sredstava Povereniku za uspostavljanje i vođenje evidencije (kadrovski kapaciteti i baza).

3. Polazeći od nalaza Poverenika, Narodna skupština poziva Vladu na kontinuirano preduzimanje aktivnosti u cilju ostvarivanja rodne ravnopravnosti u svim oblastima, posebno u javnom prostoru. Efikasnim aktivnim merama potrebno je podsticati zapošljavanje žena i razvoj ženskog preduzetništva, ostvarivanje ravnopravnosti u pristupu radnim mestima, jadnakim zaradama i uslovima za napredovanje.

4. Imajući u vidu dosadašnje aktivnosti u oblasti borbe protiv nasilja u porodici, neophodno je unaprediti koordinisano delovanje svih aktera na prevenciji nasilja prema ženama i nasilja u porodici, pravovremeno sankcionisati počinioce i kroz sprovodođenje redovnog praćenja i analizu pojave nasilja i femicida utvrditi načine delovanja na uzroke ovih pojava.

5. U cilju ostvarivanja ravnopravnosti i zaštite od diskriminacije na osnovu starosnog doba, potrebno je da svi nadležni organi podstiču aktivnosti i projekte uključivanja starih u različite oblasti društvenog života i sprečavanje rizika od socijalnog isključivanja. Kada je reč o mladima, neophodno je usvajati javne politike za mlade uz njihovo učešće, radi postizanja veće uključenosti i podsticanja da dalji život i karijeru nastave u zemlji. Narodna skupština ukazuje na potrebu unapređenja normativnog okvira za zaštitu prava deteta u skladu sa Konvencijom o pravima deteta i Opštim protokolom za zaštitu dece od zlostavljanja i zanemarivanja.

6. Polazeći od nalaza Poverenika, Narodna skupština poziva nadležne organe da kroz promociju primera dobre prakse i edukaciju, utiču na smanjenje socijalne distance prema pripadnicima različitih nacionalnosti. Neophodno je kontinuirano raditi na unapređenju položaja Roma i Romkinja, sprovoditi mere povećanja obuhvata romske dece na svim nivoima obrazovanja i osigurati kontinuitet rada zdravstvenih medijatora i pedagoških asistenata.

7. U cilju unapređenja položaja osoba sa invaliditetom, neophodno je dalje razvijati inkluzivno obrazovanje i efikasne mere podsticanja zapošljavanja osoba sa invaliditetom.

8. Poziva se Vlada da kontinuirano izveštava Narodnu skupštinu o sprovođenju ovog zaključka.

9. Ovaj zaključak objaviti u „Službenom glasniku Republike Srbijeˮ.

Odbor je prihvatio Predlog zaključka povodom razmatranja Redovnog godišnjeg izveštaja Poverenika za zaštitu ravnopravnosti za 2021. godinu.

Odbor je **jednoglasno** odlučio da predstavnik Odbora na sednici Narodne skupštine bude predsednik Odbora dr Muamer Bačevac.

Sednica je zaključena u 16.20 časova.

**SEKRETAR ODBORA PREDSEDNIK ODBORA**

**Rajka Vukomanović dr Muamer Bačevac**